SpaceHey

**SpaceHey** is a englischspråchigs sozials Netzweak, wås fo da *tibush GmbH* mid Siz in Pfullingen, Bådn-Wiattmbeag, bdrim wead. Es is a Nostalgieprojekt und uarentiad si åm Ausschaung und da Funktionalität fom sozialn Netzweak MySpace, wias in d 2000a-Jåa ausgschaugg hod. Gschäftlich håds mid MySpace ålladings nix z doa.

## Gschicht
SpaceHey is 2020 fom dåmåis 18-jahring deitschn Schila Anton Röhm grindt und entwickid wuan. Da Röhm is bis August 2021 gråd untam Pseudonym „*An*“ bzw. „*AnTheMaker*“ aufdredn, bis sei Echtnåm bei ana Red auf da Konfarenz *TINCON 2021* bekånnt wuan is. Ea håd nåch eigena Aussog in d 2000a-Jåa sejm nua MySpace gnutzd, weida douschd nu z jung gweng is.Offiziej gstart is SpaceHey åm 26. Novemba 2020. Åm 29. Novemba håd da Röhm an Beidråg bei *Product Hunt* post, wo s Netzweak in Titl *#1 Product of the Day* falichn kriagg håd. Duach den Beidråg is SpaceHey in a båa Dåg zua mearane dausnd Ånmejdunga kemma. Åm 1. Dezemba hand Journalistn aufs Projekt aufmeaksåm wuan: s Business-Magazin Fast Company håd a Intaview min Grina faeffntlichd. Scho z End fom Dezemba håd s Netzweak nåch eigane Ågåm iwa 10.000 regisdriade Nutza ghob und im Fewa 2021 is d Zåi iwa 100.000 gsting.

Nåchdem dass d Benutzazåina weidahi ståak ångsting hand (Mitte Oktowa 150.000,, Mitte Novemba 200.000 und båid drauf 300.000.) håd s Thema SpaceHey d US-amerikanischn Twitter-Trends daglång. Draufhi håmb eaneid zåireiche rennomiade Medien wia Bloomberg iwa s Netzweak gschrim.

Åm 4. Åpri 2022 håd Spacehey d 500.000-Nutza-Schwejn iwaschridn.

Da Röhm is nåch wia fua da åanzig Entwickla bei SpaceHey. D Bedreiung fo da Plåttfuam is fia eam inzwischn a Foizeidaufgåb.

## Funktiona und Bsunaheitn
SpaceHey is ohne a Ånmejdung zuagengli. Dass ma sejm Inhåite faeffndlichn kå oda mid ånane Benutza intaagian kå, muas ma åwa zeascht a Benutzakonto eastejn. Dåfia is gråd d Email-Adress und s Festleng fo am Kennwuat noudwendig.

SpaceHey fafiagg iwa fi fo d Grundfunktiona, wås aa s 2000a-Jåa-Myspace ghåb håd, zan Beispi Profijseitn, Blogs, Forn, Bulletins, Benåchrichtigunga und Gruppma. In am Blogeidråg fom Röhm eakleada, dass dawei nu ned meglich is, d Galarie-Funktion eizbau, de wås si fi Benutza winschadnd. Es brauchad z fi Speichablåz und d fuahåndana Mittln (schaug: Finanziarung) gamb des dawei ned hea.

A bsunana Gsichtspunkt fo SpaceHey is d umfåssnde individueje Ånbassbåakeid fom Benutzaprofij duach HTML und CSS. Aa dia Funktiona håd SpaceHey fo MySpace iwanumma. Es findtn si mittlawei aa Blogbeitrag mid Såmmlunga fo bsunas schena oda kreativa Profij. Dådrauf eagemb si åwa aa Sichaheidsproblem: Mid HTML kinand Nutza in eane Profij exteane Inhåit eibindtn, de fian Bsuacha fom Profij potentiej schådhåfd sei kinand. Aus dem Grund wead am jedn Bsuacha beim easchtmåjing Aufruaffm fo ana Profijseitn fom System a Hiweis zåagg, dea wås auf d Risikn aufzåagg und auf d Datnschutzeaklearung fo SpaceHey faweisd.

Ånas åis wia MySpace måchd SpaceHey im Nutza meglich, Beidrag auf ånane soziale Medien z tåain. Aussadem hand Eibettunga fo YouTube-, Spotify-, SoundCloud-, Bandcamp- und Mixcloud-Inhåitn meglich.

## Finanziarung
D Nutzung fo SpaceHey is komplett kostnfrei. In am Blogbeidråg fom Dezemba 2020 håd da Röhm aufgruaffm, eam Eifej fia d Finanziarung zuazumsendtn. Seidm Dezemba 2020 bsted d Meglichkeid, s Netzweak duachs Kaffn fo Aufpickein z untastitzn. Nåchm Kaf wead auf da Plåttfuam neman Nåma fom Kaffa a „Untastitza-Åbzeichn“ åzoagg. Es gibb aa Merchandise-Artikin, wia Leiwin, Pullowa oda Hafein oda a direkts PayPal-Spendnkonto.

## Rezeption
Seid da Grindung håmb zåireiche Onlinemedien iwa SpaceHey gschrim, unta ånam s deitschspråchige t3n und renommiade US-amerikanische Medien wia BuzzFeed und d New York Post. Im Fewa 2021 håd si d Berichteaståttung nuammåi gheifft. Åm 1. Meaz 2021 håd da BBC Radio Oxford a Telefonintaview midn Anton Röhm ausgstråid.

Zåireiche Benutza auf SpaceHey findtnd d Idee fo am MySpace-Nåchbau glass und bedånknd si beim Röhm fia d Umsetzung. Aa in ånane soziale Medien findtn si mearawei positive Reaktiona. Fuaåim fi ehemåiige MySpace-Nutza fijnd si fo SpaceHey in åide Zeitn zruckfasetzd. Fi Benutza lomb d friedliche und positive Atmosphean auf SpaceHey, de wås in ånane soziale Netzweak åge dat

Positiv fiachaghom wead aa d Dådsåch, dass SpaceHey wenig sozialn Druck auf d Benutza ausip. So schreip da Jörn Brien auf t3n.de: „Newsfeeds oder Algorithmen, die die Aufmerksamkeit der Nutzer binden, sowie der Druck, um Likes und Retweets zu buhlen, fehlen. Kommentare etwa werden in chronologischer Reihenfolge angezeigt.“

Kritik håd SpaceHey unta ånam fian rechd simpin Spamschutz kriagg: Da Journalist Clive Thompson woitt in seim Profij ågem, dassa si fias Weak fo da amerikanischn Dichtarin Emily Dickinson intressiad. Dea Eidråg is fom System blockiad wuan. Da Thompson håd des auf d Buachståmfoing *dick* zruckigfiad, wås im Englischn umgångsspråchlich fias männliche Gschlechtståai sted. Den „Fuafåi“ håda åwa mid Humor gnumma.

## Gschrimnas

* 

## Im Netz

* Offizieje Hoamseitn
* Entwickla-Blog vom Anton Röhm
* @spacehey auf Twitter

## Åanzlnåchweis